**Virtuaalinen LANU! tulee taas**

27.4.2021

Julkaisuvapaa heti

**Lasten, nuorten ja nuorten aikuisten kirjallisuusfestivaali LANU! järjestetään toista kertaa 5.–8. toukokuuta. Tapahtuma esittelee yli seitsemänkymmentä kotimaista lasten, nuorten ja nuorten aikuisten kirjaa tai sarjakuvaa.**

Festivaalin nimi tulee lyhenteestä *lanu*, joka tarkoittaa lasten ja nuorten kirjallisuutta. Myös *ya* eli *young adult* -kirjallisuus kuuluu ohjelmistoon. Tapahtuman tarkoituksena on nostaa kohderyhmän lukuintoa lisäämällä lanu- ja ya- kirjojen tunnettuutta kotona ja koulussa. Kirjailijoiden lisäksi esiintyjinä on sarjakuvapiirtäjiä, kuvittajia ja asiantuntijavieraita. Myös lapset ja nuoret osallistuivat näkyvästi festivaalin tekoon. Suoria lähetyksiä lukuun ottamatta koko ohjelma on katseltavissa toukokuun loppuun saakka ilmaiseksi festivaalin Youtube-kanavalla.

”Ensimmäinen LANU! sai alkunsa twiittiketjusta 16.3.2020, jolloin hallitus tiedotti alkavista koronarajoituksista”, kertoo tapahtuman vastaava tuottaja, kuvittaja ja kirjailija **Erika Vik**. ”Sain ajatuksen kutsua kotimaiset tekijät talkoohengessä mukaan toteuttamaan yhteistä virtuaalitapahtumaa. Menimme sinne missä lapset ja nuoret ovat, eli sosiaaliseen mediaan, sillä halusimme tarjota heille yhteisöllistä tekemistä kotisohvilta käsin. Syksyllä perustimme LANU ry:n, jotta innostuneen vastaanoton saanut tapahtuma saisi jatkoa.”

Festivaaliohjelma koostuu lyhytdokumenteista, studiokeskusteluista, Instagram Live -lähetyksistä ja kirjavinkkauksista. Koronarajoitteista johtuen osa esiintyjistä saapui studioon tietokoneen ruudulta käsin ja yksi ohjelmista toteutettiin videokirjeenvaihtona. Kuvittajien ja sarjakuvapiirtäjien työt elävöittävät kerrontaa.

”Pyrkimyksemme on tuottaa uudenlaista ja helposti saatavilla olevaa kirjallisuussisältöä, joka puhuttelisi erityisesti nuoria katsojia, mutta tarjoaisi samalla käyttökelpoisia kirjavinkkejä myös aikuisille”, Erika Vik sanoo. ”Haluamme, että uutuusteokset löytyvät jokaisen kännykästä vain parin hipaisun päästä.”

Kallion ilmaisutaidon lukion KirjaKallio-ryhmän opiskelijat käsikirjoittivat ja toteuttivat ohjelmien juonnot ja tuottivat festivaalille oman runouteen ja spoken wordiin keskittyvän ohjelmanumeron. Hämeenlinnalaisen Seminaarin koulun 4.-luokkalaiset ja helsinkiläisen Puistolanraitin ala-asteen koulun 4.-luokkalaiset lukivat harrastuksiin liittyviä kirjoja ja kertovat niistä arvionsa harrastusteemaisia kirjoja käsittelevässä ohjelmassa. Opettajat ja kasvattajat voivat ladata tapahtuman verkkosivuilta ilmaiseksi ohjelmaan liittyvät eri ikäryhmille räätälöidyt tehtäväpaketit. Lisäksi yleisö voi osallistua ilmastonmuutosaiheiseeen lukupiiriin.

Festivaalin löyhänä teemana on tänä vuonna yhteistyö. Esiintyjinä ovat kirjailija-kuvittaja -työparit **Magdalena Hai** ja **Teemu Juhani**, **Arttu Unkari** ja **Kai Vaalio**, **Elina Rouhiainen** ja **Kaisa Ranta** sekä kirjailijatyöparit **Aki Parhamaa** ja **Anders Vacklin, Kaisa Happonen** ja **Karri ”Paleface” Miettinen** sekä **Siri Kolu** ja **Salla Simukka.** Lisäksi ohjelmassa esiintyvät kirjailijat **Marko Hautala**, **Mila Teräs**, **Eva Frantz**, **Jukka-Pekka Palviainen**, **Briitta Hepo-oja**, **Joonas Riekkola**, **J.S. Meresmaa**, **Riina Mattila**, **Hanna Ylöstalo**, **Päivi Lukkarila**, **Mintie Das**, **Emma Sofianna Söderholm**, **Meri Luttinen**, sarjakuvapiirtäjät **Mae Korvensivu** ja **Max Sarin** sekä kuvittaja **Reetta Niemensivu** ja useita asiantuntijoita, mm. **Maija Puska** ja **Aleksis Salusjärvi**. Ulkomaisena tähtivieraana nähdään norjalainen fantasiakirjailija **Siri Pettersen**.

Festivaalityöryhmään kuuluvat Erika Vikin ja Elina Rouhiaisen lisäksi kirjailijat **Sini Helminen**, **Elina Pitkäkangas**, **Anniina Mikama**, **Mikko Toiviainen** ja **Katri Alatalo**.

**Lisätietoa:**

Vastaava tuottaja Erika Vik (p. 045 332 0129 / seleesia@gmail.com)

KirjaKallio, ohjaaja Susanna Pasula (p. 040 761 8688 / susanna.pasula@edu.hel.fi)

KirjaKallio, opiskelija Taika Vaulo (p. 044 295 5566 / taika.vaulo@wippies.fi)

**Verkkosivut:**

[www.lanufestarit.fi](http://www.lanufestarit.fi/)

Youtube: www.youtube.com/lanufestarit

*Lehdistöllä on mahdollisuus katsoa ohjelmia ennakkoon. Katselulinkit ja käyttöoikeus pressikuvakansioon tilataan vastaavalta tuottajalta. Kaikki pressikuvat thumbnail-koossa sisältävä pdf-tiedosto on ladattavissa tapahtuman verkkosivulta.*